kardosdrur/scandi-wiki huggingface dataset:
Klinisk biomekanik

Klinisk biomekanik er navnet for kiropraktoruddannelsen i Danmark. Uddannelsen har hjemme på Syddansk Universitet i Odense.

Uddannelsen er en lang videregående uddannelse, som er opbygget med en 3-årig bachelor, og en 2-årig kandidat. Ved færdiggørelse af kandidatgraden gives titlen candidatus manutigii, og ret til at benytte den beskyttede titel "Kiropraktor". Efter kandidat-uddannelsen skal man igennem et års turnus-uddannelse for at få såkaldt "tilladelse til selvstændigt virke", som søges hos Styrelsen for patientsikkerhed.

Bachelor 
Bacheloren i klinisk biomekanik er bygget op i 3 spor: Biomedicin-sporet (113 ECTS-point), akademiker-sporet (32 ECTS-point) og professions-sporet (35 ECTS-point).

Denne opdeling svarer til opbygningen af bachelor-uddannelsen i medicin samme sted. Der er samlæsning på de to uddannelser på både biomedicin-sporet og akademiker-sporet. Det betyder at både undervisning og eksamen for fagene, svarende til 145 ECTS-point, er den samme for de to uddannelser.

Uddannelsen giver en grundlæggende, men dyb viden omkring menneskekroppen, med særlig fokus på de biomekaniske aspekter og tilstande som har indvirkning på muskel- og skelet-sygdomme. Der undervises også i undersøgelse og behandling af diverse sygdomstilstande i bevægeapparatet. 

En bachelor i klinisk biomekanik giver adgang til kandidat-uddannelsen i klinisk biomekanik.

Kandidat 
Kandidatuddannelsen skal ses som en direkte overbygning af den viden som tilegnes på bacheloruddannelsen.
Der undervises i almen medicin, neurologi, farmakologi, ortopædi, reumatologi, neurologi, radiologi og billeddiagnostik. Denne undervisning varetages af speciallæger i de respektive specialer. De studerende bruger desuden de sidste 3/4 år af uddannelsen på at være i kliniske forløb på bl.a. rygmedicinsk, neurologisk, ortopædkirurgiske og reumatologisk afdeling, og i klinisk praksis. Uddannelsen afsluttes med et kandidatspeciale.

Turnus

Kilder/referencer

Lange videregående uddannelser i Danmark
Pusterør

Pusterør er et rør, fremstillet til at skyde (puste) en pil mod et mål. En pil føres ind i røret og derefter puster man kraftigt, så pilen skydes ud gennem røret.

Dette bruges som våben bl.a. blandt indianerstammer. Pusterøret anvendes både som jagt- og stridsvåben. Pilene kan være præpareret med gift, som gør våbnet livsfarligt. Pusterør kan fremstilles i forskellig størrelse afhængig af formål. Nutildags anvendes det mest blandt naturfolk i det tropiske syd- og mellemamerika, i Afrika samt de sydlige dele af Asien. I disse områder findes der en del forskelligt materiale til fremstilling af pusterør. Pusterør anvendtes også under Vietnamkrigen og af Ninja'er i 1500-tallets Japan.

Pusterør har længe været anvendt som jagtvåben, men også som et frygtet stridsvåben særligt på Borneo.

Pusterør anvendes også af dyrlæger til at bedøve eller aflive dyr.

Skydevåben
Klassisk mekanik
Floris 4. af Holland

Floris IV (24. august 1210 - 19. juli 1234) var greve af Holland og Zeeland fra 1222 til 1234.

Han var søn af Vilhelm I og Aleid fra Gelre.

I 1222 efterfulgte Floris IV sin far. I de første måneder, indtil han fyldte tolv år, var han under formynderskab af grev Boudewyn af Bentheim. Floris IV giftede sig med Machteld af Brabant (Mathilde von Brabant) omkring 1224 i Antwerpen. Machteld var 14 år gammel på tidspunktet for forlovelsen, datter af hertug Heinrich I. og kort før blevet enke efter Pfalzgreve Heinrich VI. Parret fik 4 børn:
 Wilhelm II. (født 1228, død 28. Januar 1256), greve af Holland og tysk-romersk konge
 Florens der Vogt (født ca. 1228, død 24. marts 1258 i Antwerpen)
 Adelheid af Holland (født ca. 1234; død 1284), også Adelheid af Avesnes, arving til Holland-Zeeland og 1258–1263 regent, gift 1246 med greve Johann I. af Avesnes og Hennegau (født april 1218, død 24. december 1257)
 Margarete af Henneberg (født 1234, død 26. marts 1276), gift 1249 med greve Hermann I. af Henneberg-Coburg (født 1224, død 1290)

Floris var i sin regenttid konstant i konflikt med biskoppen af Utrecht, Otto II af Lippe, men støttede dog denne mod bønderne i Drenthe i 1227. Floris kæmpede mod befolkningen i Stedingen nord for Bremen i 1234.

Floris IV udvidede sit territorium med Heusden og Altena. Han døde ved en turnering i Corbie i Frankrig den 19. juli 1234. Han blev begravet i Rijnsburg kloster i Rhinlandet.

Litteratur 
 

Nederlandenes historie
Giovanni Gentile

Giovanni Gentile (født 30. maj 1875 i Trapani på Sicilien, død 15. april 1944 i Firenze) var en italiensk filosof og politiker. Han regnes som fascismens vigtigste ideolog.

Gentile studerede filosofi i Palermo, og var senere lærer. I 1917 begynte han at arbejde ved universitetet i Pisa. Han sluttet sig til fascisterne i 1922 og var uddannelsesminister i den første regeringen under Benito Mussolini. Som uddannelsesminister gennemførte Gentile en skolereform, som blev opkaldt efter ham. Han var også hovedredaktør for Treccani-leksikonnet.

Gentile var overbevist fascist til sin død. Han blev myrdet i 1944, formodentlig af en partisan, men de nærmere omstændigheder omkring drabet blev aldrig opklaret.

Noter

Eksterne henvisninger 
 Giovanni Gentile (i: Dizionario di Storia (2010))

Politikere fra Italien
Filosoffer fra Italien
Fascister fra Italien
Personer i 2. verdenskrig
Meredith Eaton

Meredith Hope Eaton (26. august 1974 på Long Island), er en amerikansk skuespiller. Hun var gift med Michael Gilden

Filmografi 
 2002 – Unconditional Love
 2009 – Balls Out: Gary the Tennis Coach	
 2011 – Paranormal Activity 3	
 2013 – Paranoia	
 2014 – Veronica Mars	
 2014 – Paranormal Activity: The Marked Ones
 ???? – The Ones
 2017–nu  – MacGyver

Eksterne henvisninger 
 

Skuespillere fra New York
Langfjorden (Brønnøy)

Langfjorden er en fjordarm og den inderste del af Velfjorden i Brønnøy kommune i Nordland  fylke i Norge. Fjorden har indløb mellem Nevernes i vest og Snasodden i øst og går  9 kilometer mod syd til Tarmaunbotnet. Den er forholdsvis smal, hovedsagelig mellem 200 og 400 meter bred.
Bebyggelsen Oppsjøen ligger på vestsiden af fjorden. Lidt længere mod syd ligger Storvika på vestsiden og her er fjorden på sit bredeste, omkring 850 meter. Gården Langfjorden ligger på vestsiden, næsten helt i bunden af fjorden. Syd  for denne ligger den smalle vig Tarmaunbotnet, som på østsiden stiger stejlt op mod  den 759 meter høje Øyrtinden''.

Kilder og henvisninger 

Fjorde i Nordland

Brønnøy
Storfjorden (Brønnøy)

Storfjorden er en fjordarm af Velfjorden i Brønnøy kommune i Nordland  fylke i Norge. Fjorden har indløb mellem Røyrvikodden i vest og Kiknesodden i øst og går 9,5 kilometer mod nord. Der ligger et par vejløse gårde i den ydre del af fjorden, på vestsiden ligger Gavlen og på østsiden ligger Fagerlia, Solvang og Engelsneset. De to sidstnævnte ligger ved Spølodden og herfra går fjordarmen Lislfjorden mod øst. Storfjorden fortsætter nordover til gården med samme navn i bunden  af fjorden. Den inderste del af fjorden ligger i Lomsdal-Visten nationalpark.

Kilder og henvisninger 

Fjorde i Nordland

Brønnøy
Thomas Fonnesbæk

Thomas Fonnesbæk (født 1977 i Helsingør) er en dansk jazzmusiker, som spiller på kontrabas. Fonnesbæk bor i København.

Liv og virke 
Fonnesbæk begyndte at spille kontrabas som 12-årig. I de følgende år blev han undervist af Bo Stief, Jens Melgaard, Niels-Henning Ørsted Pedersen, Mette Hanskov og Ole Kock Hansen.
Han studerede indtil 1998 på Rytmisk Musikkonservatorium; derefter virkede han som selvstændig musiker. 
1998/99 spillede Fonnesbæk desuden i Lyngby-Taarbæk Symfoniorkester.
Siden de sene 1990'ere arbejdede Fonnesbæk ved den skandinaviske jazzscene; første optræden 1999 med Peter Poulsen Sextet (Twelve Blocks Down). 
I de følgende år spillede han bl.a. sammen i bands med Jacob Christoffersen, Kristian Jørgensen, Lars Jansson, Nikolaj Bentzon og Thomas Clausen.

I 2012 indspillede Fonnesbæk sammen med Lars Jansson (Piano) og Paul Svanberg (Trommer) i Sverige sit debutalbum Sound of My Colors, efterfulgt af Where We Belong (2015) med samme besætning.

I 2015 udsendte Fonnesbæk sammen med sangerinden Sinne Eeg duo-albummet Eeg – Fonnesbaek. 

I jazzsammenhænge har Fonnesbæk mellem 1999 og 2017 medvirket på 24 indspilninger, udover de nævnte med Alex Riel, Thomas Maintz og Mariane Bitran.

I 2018 indspillede Fonnesbæk dou-albummet Blue Waltz sammen med Enrico Pieranunzi. I 2021 udgav duoen endnu et album The Real You med undertitlen A Bill Evans Tribute.

Weblinks 
 Portræt 
Fonnesbæks webside

Galleri

Referencer 

Jazzmusikere fra Danmark
Bassister fra Danmark
Personer fra Helsingør
Allerslev Skole

Allerslev skole er en folkeskole i Lejre kommune på Midtsjælland med tilknytet SFO. Skolen har godt 600 elever fordelt på tre spor og beskæftiger ca. 50 lærere og 20 pædagoger. Elevtallet steg noget i 2012, da skolen blev lagt sammen med den hidtidige Glim Skole.

Historie 
Der har været skole i Allerslev siden 1762. Den første skole var degneboligen på Gammel Byvej 7, hvor der var skole fra 1762 til 1872. I 1872 blev den første egentlige skole etableret i landsbyen. Omkring 1912 blev der etableret en gymnastiksal til skolen. I ca. 1917 blev der bygget en ny skolebygning på Lejrevej 15A, og i 1938 og 1954 blev denne udvidet med de nuværende gule bygninger. Disse bygninger omtales i dag som "Allerslev gamle skole"  og omdannedes i slutningen af 2010'erne til bofælleskabet Krake.

I 1980 blev den ældste del af de nuværende skolebygninger på Bispegårdsvej med faglokaler, klasseværelser for de ældste elever og lærerværelse taget i brug. I 1988 fulgte fløjen med klasseværelser til de yngste elever, og samtidig ophørte undervisningen på Allerslev gamle skole på Lejrevej 15A. I 2003 blev skolen udbygget, så de tre yngste klassetrin fik deres egen fløj, og efter sammenlægningen af Glim Skole og Allerslev Skole i 2012 åbnede en ny indskolingsfløj, hvor 2. og 3. klasse har klasseværelser.

Allerslev Skole er omtalt i værket Dansk Skolehistorie som et eksempel på de diskussioner om skolenedlæggelser og organisering i større enheder, der fulgte i kølvandet på kommunalreformen i 2007. Da Bramsnæs, Hvalsø og Lejre Kommune ved kommunalreformen blev lagt sammen til den nye Lejre Kommune, skulle nogle skoler lægges sammen, mens andre kunne se frem til betydelige nedskæringer, da politikerne havde udmeldt, at der skulle findes 9,1 mio. kr. på børne- og ungdomsområdet, for at skatteprocenten kunne holdes i ro. Det førte til, at skolebestyrelsesformanden på Allerslev Skole forsøgte at finde et fælles fodslag med sine kollegaer på Hvalsø Skole og Kirke Sonnerup Skole.

Elevgrundlag 

Allerslev Skole ligger i et relativt velhavende skoledistrikt. Med en gennemsnitlig disponibel indkomst for skolens forældre på 630.000 kr. i 2018 lå skolen et stykke over det danske gennemsnit og havde den højeste forældreindkomst af alle de syv skoler i Lejre Kommune.

Noter

Eksterne henvisninger 
 Allerslev Skoles hjemmeside
 Materiale om Allerslev Skole på arkiv.dk

Etableret i 1923
Lejre Kommune
Lyngby-Taarbæk Symfoniorkester

Lyngby-Taarbæk Symfoniorkester er et dansk symfoniorkester i Lyngby-Taarbæk Kommune ved København.

Det består af en blandet gruppe konservatorie- og amatør-musikere spændende fra teenagere til 50- til 60-årige.
Det dirigeres ofte af gæstedirigenter og kompletteres af førende danske og udenlandske solister ved specielle lejligheder.

Orkestret blev grundlagt i 1957 som en del af den kommunale musikskole, og blev selvstændigt orkester i 1980.
Orkesteret tager normalt fire projekter op om året og afslutter sæsonen med en koncert i Tivolis Koncertsal.

Orkesteret optræder for det meste i det storkøbenhavnske område, men har udover resten af Danmark besøgt steder som Frankrig, Sverige, Italien, Storbritannien, Færøerne, Østrig og Letland.

I oktober 2009 besøgte orkesteret Rotterdam i Holland, hvor de spillede i Arminius-kirken.

Eksterne henvisninger 
 Symfoniorkester (officielle website)

Symfoniorkestre fra Danmark
Lyngby-Taarbæk Kommune
Musikgrupper fra 1957
Janine van Wyk

Janine van Wyk (født 17. april 1987) er en sydafrikansk fodboldspiller, der spiller forsvar for Fortuna Hjørring i Elitedivisionen og kaptajn for Sydafrikas kvindefodboldlandshold.

Hun har tidligere spillet for Houston Dash i National Women's Soccer League og var den første sydafrikanske spiller, der blev skrev under i denne liga. Den 18. september 2018 spillede Van Wyk sin 150. kamp for Sydafrikas kvindefodboldlandshold, hvor hun har rekorden som den spiller med flest landskampe for både mænd og kvinder i Sydafrika. Van Wyk blev den første kaptajn for Sydafrikas kvindelandshold, der førte sit hold til et VM i fodbold.

Hun underskrev i August 2019 med danske Fortuna Hjørring.

Tidligere liv 
Van Wyk blev født i Alberton, Sydafrika af Dannie van Wyk. Hun voksede op i Germiston og begyndte at spille fodbold i en alder af 6 år. Hun gik på Hoërskool Alberton, en afrikansk mediumskole, der ikke spillede fodbold. Hendes første pigerhold var Springs Home Sweepers med base i KwaThema.

Referencer

Eksterne henvisninger 
 
 

Fodboldspillere fra Sydafrika
Fodboldspillere fra Fortuna Hjørring
Kvindelige fodboldlandsholdsspillere fra Sydafrika
Sofie Hornemann

Sofie Hornemann (født 1. april 2002) er en dansk fodboldspiller, der spiller angriber for Kolding IF i Gjensidige Kvindeliga og Danmarks U/19-kvindefodboldlandshold.

Hun deltog ved U/17-EM i fodbold for kvinder 2019 i Bulgarien.

Hun skiftede i juni 2021, til de netop nykårede danske mestre fra HB Køge.

Referencer

Eksterne henvisninger 
 
  

Kvindelige fodboldspillere fra Danmark
Fodboldspillere fra Kolding IF Fodbold (kvinder)
Folketingsmedlemmer valgt i 1945

Ved folketingsvalget 30. oktober 1945 indvalgtes 149 medlemmer (herunder 1 medlem fra Færøerne). Da Danmarks Statistik ikke har offentliggjort opgørelsen over det færøske valg, er kun de danske medlemmer inkluderet på denne liste. Mandatfordelingen var som følger:

De valgte medlemmer

Personskift i perioden 1945-47

Kilder 

 http://www.dst.dk/Site/Dst/Udgivelser/GetPubFile.aspx?id=20216&sid=valg1945 
 http://www.dst.dk/Site/Dst/Udgivelser/GetPubFile.aspx?id=20215&sid=valg1947 

Folketingsmedlemmer i 1900-tallet
1945
Sørfjorden (Brønnøy)

Sørfjorden er en fjordarm af Velfjorden i Brønnøy kommune i Nordland   fylke i Norge. Fjorden er 10 kilometer lang, og går fra indløbet ved Vandalsvika mod syd til Høliaunet i bunden af fjorden. På vestsiden af fjorden ligger bygden Seterlandet. Længere inde bliver fjorden betragtelig smallere, og ved Trongsundet krydser fylkesvej 76 fjorden via en 50 meter lang bro. Fjorden fortsætter til Sjøforsen, som er afslutningen på det lakseførende Sausvassdraget.

Kilder og henvisninger 

Fjorde i Nordland

Brønnøy
Jan Adriaan van Zuylen van Nijevelt

Jan Adriaan van Zuylen van Nijevelt (født 25. august 1776 i Rotterdam, død 29. marts 1840 i Leeuwarden) var guvernør i Friesland.

Efter sin position som sekretær for Generalgouvernementet for Østfriesland 1806-1807, landdrost i departementet i Drenthe i 1810, Sous-préfet for Rotterdam 1811-1813 og greffier (retslærd) for den Hollandske og Vest-Frisiske Stat (1814-1826) blev Van Zuylen udnævnt til guvernør i Friesland fra 1826 til 1840. et embede, der fra 1850 blev ombenævnt til kongelig kommissær. I 1822 fik han titel af baron, hvorefter han blev optaget i det frisiske ridderskab i 1834.

Han var en broder til diplomat og minister Hugo van Zuylen van Nijevelt og en onkel af politikeren Jacob van Zuylen van Nijevelt. En datter af Baron van Zuylen van Nijevelt fra hans ægteskab med Quirina Catharina Petronella Teding van Berkhout (1789-1866), Adriana Maria van Zuylen van Nyevelt, blev gift i 1847 med Thierry Baron van Brienen af Groote Lindt, en kendt kunstsamler, kammerherre og kong Wilhelm III's rådgiver.

Litteratur 
J.H. Brouwer, J.J. Kalma, W. Kok, M. Wiegersma (red.): Ensyklopedy fan Fryslân, (Amsterdam: Elsevier, 1958); opslag: "Zuylen van Nyevelt, Jan Adriaan".

Personer fra Nederlandene
Polonius

Polonius er en figur fra William Shakespeares tragedie Hamlet. Han er faren til Ofelia og Laertes, og tjener som hofmarskal for Kong Claudius. Polonius dør efter at han bliver knivstukket af Hamlet gennem et vægtæppe på Gertruds værelse. Hans død får Claudius til at begynde at frygte for sit liv, Ofelia bliver gal, og Laertes vil hævne sig på Hamlet for mordet.

"Polonius" er latin for "polsk", men det er ikke kendt om navnet stammer fra dette. Figuren kan oprindelig have haft et andet navn; I den første trykte udgave af stykket, bærer Polonius navnet "Corambis", som betyder "opvarmet kål" på latin.

Monologen "Polonius' velsignelse" er hans farvel til sin søn Laertes er velkendt, herunder for ordene "Vær tro mod dig selv", "To thine own self be true".

Eksterne henvisninger 

Litterære personer
Hamlet
Kristian Håskjold

Kristian Håskjold (født 3. april 1989 i Kolding) er en dansk filminstruktør og filmklipper som har lavet en række kortfilm En værdig mand (2018), Forever Now (2017) samt Reception (film fra 2013) (2013). Samlet set er hans film blevet vist på flere end 100 festivaler og har vundet flere priser, deriblandt "Best Jury Award" på SXSW og Leuven International Short Film Festival. Både "Forever Now" og "En værdig mand" kvalificerede til Oscaruddelingen i henholdsvis 2018 og 2019. En værdig mand blev også longlisted til European Film Awards 2019.

Kristian har klippet animationsfilmen Ternet Ninja (2018) og Ternet Ninja 2 (2021), som begge er instrueret af Thorbjørn Christoffersen og Anders "Anden" Matthesen.

Kristian Håskjold er uddannet filminstruktør fra filmuddannelsen Super16 årgang #10, der foregik fra 2017-2020.

Kristian er medforfatter og instruktør på TV-serien Kemohjerne (2019). Serien blev produceret af Splay One til TV 2 i sammenhæng med Knæk Cancer. Serien har siden da opnået stor succes både seermæssigt og anmeldermæssigt. Serien formåede også at blive den første danske TV-serie nogensinde at blive udtaget til Sundance Film Festival. Den blev nomineret til "Årets Danske TV-serie" til Zulu Awards 2020 og "Årets Korte TV-serie" til Robertprisen 2020.

Filmografi

Instruktør 

 Reception (film fra 2013) (2013) (Kortfilm)
 Velkommen til Paradis (2014) (Kortfilm)
 Forever Now (2017) (Kortfilm)
 En værdig mand (2018) (Kortfilm)
 Krokodilletårer (2019) (Kortfilm)
 Kemohjerne (2019) (TV-serie)
 Young (2021) (Kortfilm)

Forfatter 

 Reception (film fra 2013) (2013) (Kortfilm)
 Velkommen til Paradis (2014) (Kortfilm)
 Forever Now (2017) (Kortfilm)
 En værdig mand (2018) (Kortfilm) (Idé af)
 Krokodilletårer (2019) (Kortfilm) (Idé af)
 Kemohjerne (2019) (TV-serie)
 Young (2021) (Kortfilm) (Idé af)

Klipper 

 Velkommen til Paradis (2014) (Kortfilm)
 Mors Lille Hjælper (2014) (TV-serie)
 Pinde og Pistoler (2016) (Kortfilm)
 Forever Now (2017) (Kortfilm)
 Lego Star Wars: The Freemaker Adventures (2016-2017) (TV-serie)
 Nerd Cave (2017) (Kortfilm)
 Ninjago: Masters of Spinjitzu (2017-2018) (TV-serie)
 Ternet Ninja (2018) (Spillefilm)
 Hugo & Holger (2019) (Kortfilm)
 Ternet Ninja 2 (2021) (Spillefilm)

Priser 

 2017 - SXSW Film Festival. Jury-prisen for Bedste Narrative Kortfilm for Forever Now.
 2018 - Odense International Film Festival. Vimeo Staff Pick Award for En værdig mand.
 2018 - Leuven Short Film Festival. Jury-prisen for Bedste Europæiske Kortfilm for En værdig mand (Kvalificering til Oscaruddelingen 2020 og Longlisting til European Film Awards 2019)
 2021 - Student Academy Awards. Kristians afgangsfilm "Young" fra filmuddannelsen Super16 blev semi-finalist til Student Academy Awards.

Referencer

Eksterne henvisninger 
 

Filminstruktører fra Danmark
Personer fra Kolding
Toftum (Før)

Toftum (dansk/tysk) eller Taftem (nordfrisisk) er en landsby på øen Før i Nordfrisland (Sydslesvig) i det nordlige Tyskland. Byen er beliggende i øens vestlige del umiddelbart øst for Klintum og ved overgangen fra øens gestkerne (bakkeø) til det nordlige marskland. Administrativt hører byen til Oldsum kommune.

Toftum blev første gang nævnt i 1509 som Tufftum. Stednavneledet toft beskriver et stykke indhegnet mark ved gården. I kirkelig henseende hører byen til Sankt Laurentii Sogn. Sognet lå Vesterherred (Vesterland-Før), da området tilhørte Danmark. Vesterland-Før var en af de kongerigske enklaver ved den sønderjyske vestkyst, der i den sene middelalder ikke kom under Hertugdømmet Slesvig. I 1970 blev landsbyen sammen med Klintum indlemmet i Oldsum kommune.

Toftum er overvejende præget af landbrug og turisme.

Den dansk-nordfrisiske maler Oluf Braren døde 1839 i Toftum.

Litteratur 
 Uwe Bonsen: Geographie von Föhr. I: Margot und Nico Hansen: Föhr: Geschichte und Gestalt einer Insel. Hansen & Hansen, Münsterdorf 1971, side 28.

Noter 

Før
Klintum (Før)

Klintum (dansk/tysk) eller Klantem (nordfrisisk) er en landsby på øen Før i Nordfrisland (Sydslesvig) i det nordlige Tyskland. Byen er beliggende i øens nordvestlige del mellem Toftum i øst og Oldsum i vest. De tre landsbyer danner i dag et sammenhængende bebyggelseområde. Administrativt hører byen til Oldsum kommune.

Klintum blev første gang nævnt i 1612. Stednavnet beskriver beliggenhed ved en klint. Samme stednavn findes ved Langbjerg Skov i Læk Sogn (Kær Herred) på fastlandet. I kirkelig henseende hører byen til Sankt Laurentii Sogn. Sognet lå Vesterherred (Vesterland-Før), da området tilhørte Danmark. Vesterland-Før var en af de kongerigske enklaver ved den sønderjyske vestkyst, der i den sene middelalder ikke kom under Hertugdømmet Slesvig. Allerede i 1867 blev landsbyen indlemmet i Oldsum kommune.

Klintum er overvejende præget af landbrug og turisme.

Litteratur 
 Uwe Bonsen: Geographie von Föhr. I: Margot und Nico Hansen: Föhr: Geschichte und Gestalt einer Insel. Hansen & Hansen, Münsterdorf 1971, side 28.

Noter 

Før
Goting

Goting (dansk/tysk) eller Guating (nordfrisisk) er en landsby på øen Før i Nordfrisland (Sydslesvig) i delstaten Slesvig-Holsten i det nordlige Tyskland. Byen er beliggende på gesten i øens sydlige del vest for Niblum. Administrativt hører byen til Niblum kommune. I kirkelig henseende hører landsbyen under Sankt Johannes Sogn.

Goting er første gang nævnt i 1462. Stednavnet henføres til personnavnet Gauto. Det antages, at byen er den ældste på øen. Måske var Goting tidligere tingsted for hele øen. Der er flere gravhøje fra bronzealderen i omegnen. I den danske tid indtil 1864 hørte Goting under Vesterland-Før. Vesterland-Før var en af de kongerigske enklaver ved den sønderjyske vestkyst, der i den sene middelalder ikke kom under Hertugdømmet Slesvig, men forblev under kongeriget. Goting var en af i alt tre byer på Før, hvor der ved folkeafstemningen i 1920 var flertal for en genforening med Danmark. Da de ikke lå direkte ved grænsen, forblev de under Tyskland. I alt stemte i Goting 34 indbyggere for Danmark og 29 for Tyskland. I 1970 blev landsbyen indlemmet i Niblum kommune.

Mod vadehavet ligger Goting Klev (Goting Kliff), som resjer sig omtrent otte m over en smal stribe klitter. Klinten består af 200.000 år gamle aflejringer. Klinten blev i tidens løb afrundet og slidt af vind og stormfloder.

Litteratur 
 Margot und Nico Hansen: Föhr: Geschichte und Gestalt einer Insel. Hansen & Hansen, Münsterdorf 1971, sider 28 og 79

Noter 

Før